google/wiki40b huggingface dataset:
ברק בדש

קריירה

בדש החל את הקריירה המקצוענית שלו בקבוצת הבוגרים של מכבי חדרה, משם עבר למכבי רמת עמידר. בינואר 2005 צד בדש את עינו של מאמן הפועל תל אביב דאז שייע פייגנבוים במהלך משחק אימון בין הקבוצות, והוא עזב את מכבי רמת עמידר והוחתם בהפועל תל אביב. עד תום עונת 2004/2005 כבש בדש שני שערים ב-14 הופעות בליגת העל, ולאחר מכן שוחרר מהמועדון.
בקיץ 2005 עבר בדש לבני יהודה תל אביב, ובמדיה שיחק שנתיים. בקיץ 2007 עבר להכח עמידר רמת גן מהליגה הלאומית, ובתום עונת 2007/2008 העפיל עם הקבוצה לליגת העל לאחר שכבש עשרה שערים בליגה הלאומית. בעונת 2008/2009 כבש שמונה שערים בליגת העל, אך בסופה ירדה הקבוצה בחזרה לליגה הלאומית. לקראת עונת 2009/2010 חתם בדש במועדון ספורט אשדוד אך לא הצליח להשתלב בקבוצה, ובינואר 2010 עבר להפועל באר שבע, במדיה כבש שבעה שערים ב-13 משחקים.
ב-15 ביולי 2010 חתם בדש בקבוצת עירוני קריית שמונה. בעונתו הראשונה בקבוצה זכה עמה בגביע הטוטו וכבש ארבעה שערי ליגה, ובעונת 2011/2012 כבש שמונה שערי ליגה וזכה עם עירוני קריית שמונה באליפות הראשונה בתולדותיה. ב-30 באוגוסט 2012 הושאל בדש לקבוצה הבלגית ואסלנד-בוורן, וכבר כעבור יומיים, ב-1 בספטמבר, כבש לראשונה במדי קבוצתו החדשה, במשחק הניצחון על סרקל ברוז'. בעונה זו שיחק לצידו של גל שיש, ובסך הכל כבש שמונה שערי ליגה. ב-9 ביולי 2013 חזר בדש לעירוני קריית שמונה, ושיחק במדיה עוד חצי עונה, במהלכה כבש חמישה שערים.
ב-30 בינואר 2014 חתם בדש לעונה וחצי במכבי תל אביב, ששילמה עבורו חצי מיליון שקלים. את הופעת הבכורה שלו ערך ב-9 בפברואר 2014 במשחק הבית נגד הפועל באר שבע כאשר עלה כמחליף בדקה ה-66. במשחקו השני בקבוצה כבש את שער הבכורה שלו במשחק חוץ נגד מכבי פתח תקווה. במשחק העונה מול הפועל באר שבע כבש בדש צמד בניצחון קבוצתו 2–0, ובסך הכל כבש שלושה שערי ליגה במדי מכבי תל אביב עד תום העונה, וזכה עם הקבוצה באליפות. בעונת 2014/2015 כבש שלושה שערי ליגה, וזכה עם הקבוצה בגביע המדינה, בגביע הטוטו ובאליפות שנייה ברציפות.
ב-1 בספטמבר 2015 חתם בדש בהפועל רעננה. בעונתו היחידה בקבוצה בקבוצה כבש שישה שערי ליגה, וסייע לה להעפיל לראשונה בתולדותיה לפלייאוף העליון. ב-8 בספטמבר 2016 חתם במכבי נתניה, לאחר שירדה לליגה הלאומית, ובסיום עונת 2016/2017 העפיל עם הקבוצה בחזרה לליגת העל. בעונת 2017/2018 שותף בתשעה משחקים כמחליף, וב-15 במאי 2018 הודיע על פרישה ממשחק פעיל ומונה למנהל מכבי נתניה.

חיים אישיים

ב-17 במאי 2009 נישא לשרון.
אחיו הצעיר קובי בדש הוא כדורגלן המשחק כחלוץ בליגות הנמוכות, ובשיאו שיחק בהפועל ראשון לציון בליגה הלאומית בעונת 2012/2013.
אורי ביילין

עולם הפרסום

אורי ביילין עומד בראש משרד הפרסום "הביילינים", אשר החל דרכו בשנת 2003 כיחידת חדשנות במסגרת משרד הפרסום מקאן אריקסון (היום מקאן תל אביב) ומאז שנת 2007 פועל באופן עצמאי. ביילין זכה בעבר בתחרות הקריאייטיב הבינלאומית EPICA ולפני מספר שנים זכו "הביילינים" בפרס הזהב השמור למקום הראשון במכירות ובאפקטיביות של מהלכי פרסום בתחרות האפי, בקטגוריית חשמל ומוצרי אלקטרוניקה.
כיום אורי הוא מרצה מן החוץ בחוג לתקשורת של המרכז הבינתחומי הרצליה בנושא חדשנות ופרסום ומשמש כשופט בתחרויות פרסום.

קריירה מוזיקלית

אורי ביילין הוא זמר-יוצר, שמנגן על מגוון כלים ביניהם: פסנתר, תופים, בס וגיטרות.
ביילין שירת בצבא בלהקה צבאית והוא בן מחזורו של עידן רייכל, שאף שימש כקלידנו של ביילין בהופעות אלבום הבכורה, לצד עילי בוטנר בגיטרות. בשנת 1999 נבחר על ידי גלגלצ ל"דבר הבא" במוזיקה הישראלית (מבצע, מלחין, כותב ומעבד) עם שירו "היום את במבצע". בשנת 2002 זכה בתחרות "נוצת הזהב" של אקו"ם על אלבום הבכורה שלו "כובש".
בשנת 2016 השיק את הפרויקט "הבכירים + אורי", במרכזו שיתף בשיריו המקוריים, אמנים בכירים וותיקים וביניהם ניסים סרוסי, דורית ראובני, דני ליטני, עוזי פוקס, רבקה מיכאלי, ישראל גוריון, מיכל טל, דודו זכאי ואמנים נוספים. שני השירים מתוך הפרויקט אשר בלטו ואשר שניהם הגיעו לראש בחירת העורכים המוזיקליים ברשת ג' של קול ישראל הם "בואי" עם חנן יובל ורמי קליינשטיין ו"מגדלים וארמונות" עם מיקי גבריאלוב. הפרויקט זכה לתהודה בתקשורת ובעבורו קיבל אורי אות הוקרה מיוחד מארגון אמני ישראל – אמ"י.

חיים פרטיים

אורי ביילין הוא בנו של השר וחבר הכנסת לשעבר יוסי ביילין ושל עו"ד הלנה ביילין. הוא נשוי לעו"ד מארי ביילין ואב לשניים.
אורי הוא אחיו של גיל ביילין יו"ר ארגון 120 לביטחון בכבישים.
חדשנות משבשת

דוגמאות

טלפון סלולרי, טלפון חכם, מדפסת הזרקת דיו, מצלמה דיגיטלית, תאורת LED, אנדרואיד (מערכת הפעלה), וכן ויקיפדיה עצמה, כולם מהווים דוגמאות לחדשנויות משבשות אשר הובילו לקריסה של תעשיות מסורתיות שונות. במקרה של טלפון סלולרי השוק ששובש הוא טלפון קווי. הטלפון החכם שיבש מגוון רחב של שווקים כדוגמת טלפון סלולרי, מחשבים (ניידים, נייחים ו-PDA), שעונים, פנסי כיס ועוד. במקרה של מדפסת דיו זו מדפסת הלייזר, עליית המצלמה הדיגיטלית הובילה להיעלמות שוק הצילום האנלוגי על רבדיו השונים, מערכת ההפעלה אנדרואיד הובילה להעלמות מערכות ההפעלה של יצרניות הטלפונים המסורתיות. עלייתה של ויקיפדיה כאנציקלופדיה חופשית, הובילה להעלמות מוסד האנציקלופדיות המסחריות - מודפסת או דיגיטליות - ששלטו בשוק מאות שנים. תאורת ה-LED היא דוגמה לחדשנות משבשת בתחום התאורה המלאכותית, משום שגורמים מסחריים רבים טוענים שהיא תחליף את התאורה החשמלית המסורתית על כל גווניה (נורות ליבון והלוגן, נורות פלואורסצנטיות רגילות וקומפקטיות וכן נורות פריקה אחרות) עד לסוף העשור הנוכחי, גם אם יש לה המון חסרונות על פני התאורה המסורתית ביחס ליתרונות עליה וכן מחירה הגבוה מאוד. מפעלי תאורה רבים קרסו, פשטו רגל או נסגרו, בעקבות המעבר לתאורת ה-LED. גורמים פוליטיים רבים תורמים גם הם למעבר, כמו למשל איסור השימוש בנורות ליבון.

מקור המונח

המושג טכנולוגיה משבשת נטבע בשנות התשעים על ידי פרופסור כריסטנסן קלייטון מאוניברסיטת הרווארד. הוא אחר כך החליף אותו במושג חדשנות משבשת מאחר שהוא הכיר בכך שהאסטרטגיה או המודל העסקי שהטכנולוגיה מאפשרת הם אלו שיוצרים את ההשפעה או השינוי המשבש. "דילמת החדשן" הוא שמו של ספרו הראשון של פרופסור קלייטון (1997) בו הוא הציג את המושג טכנולוגיה משבשת. כותרת המשנה של הספר נקראה "כשטכנולוגיות חדשות גורמות לחברות אדירות ליפול". הסיבה לנפילתן של החברות הגדולות היא שלמעט מקרים יוצאי דופן, החברות המובילות בשוק המסורתי אינן אלו השולטות בשוק החדש שנוצר ולעיתים הן בסופו של דבר נופלות כאשר הטכנולוגיה המשבשת מחליפה את הטכנולוגיה הקיימת. דוגמה מוכרת לכך, היא קריסתן של חברת קודאק וחברת פולארויד, אשר שתיהן הגישו בקשה לפשיטת רגל ב 2012 ו 2001 בהתאמה. כך גם לגבי, ויקיפדיה לעומת אנציקלופדיה בריטניקה שהפסיקה הדפסת האנציקלופדיה ב 2012 אחרי 244 שנים וכן אנציקלופדיה הדיגיטלית אנקרטה של מיקרוסופט שהפסיקה את פעילותה ב 2009. דוגמה למקרה יוצא דופן הוא חברת HP אשר השכילה לנקוט בצעדים המתאימים בעוד מועד וכיום היא שולטת בשוק "המסורתי" יותר של הדפסת לייזר כמו גם בשוק החדש של החדשנות המשבשת של הדפסת דיו.
טורקיה במשחקים האולימפיים לנוער

אולימפיאדת הנוער סינגפור (2010)

המשלחת הראשונה של טורקיה למשחקים האולימפיים לנוער הייתה לאולימפיאדת הנוער סינגפור והייתה הגדולה ביותר עד כה. המשלחת כללה 55 ספורטאים שהתחרו ב-15 ענפי ספורט. המשלחת זכתה ב-10 מדליות, מתוכן מדליית זהב אחת. המשלחת הגיעה להישגים בענף ההיאבקות, בה היא זכתה במדליית זהב (בנים, סגנון חופשי עד 76 ק"ג), מדליית כסף (בנים, סגנון יווני-רומי עד 69 ק"ג) ומדליית ארד (בנים, סגנון חופשי עד 54 ק"ג). בענף האיגרוף זכתה המשלחת במדליית כסף (קטגורית משקל קל-כבד בנים) ומדליית ארד (קטגורית משקל כבד בנים). כמו כן, זכתה המשלחת במדליית כסף בענף ההתעמלות בתחרות הקפיצות. המשלחת זכתה בשתי מדליות ארד בענף הטאקוונדו, בתחרויות בנים עד 63 ק"ג ובנות עד 44 ק"ג. נבחרת הבנות בכדורגל זכתה במדליית ארד, כמו גם בתחרות הבנים עד 62 ק"ג בענף הרמת משקולות. המשלחת רשמה הישגים נאים גם בענף האתלטיקה, בה העפילו למקצי הגמר בתחרויות הבנים בהטלת כידון (מקום 5), קפיצה לרוחק (מקום 6) וזריקת דיסקוס (מקום 8). בנוסף לענף הסיף בתחרות הרומח בה הגיעה למקום הרביעי ובענף השחייה בה סיימה במקום השמיני במשחה הגמר ב-200 מטר מעורב.

אולימפיאדת הנוער נאנג'ינג (2014)

המשלחת לאולימפיאדת הנוער נאנג'ינג מנתה 41 ספורטאים שהתחרו ב-16 ענפי ספורט. המשלחת זכתה ב-10 מדליות, מתוכן מדליית זהב אחת. ההישגים הגבוה ביותר נרשם בענף הג'ודו, בה היא זכתה במדליית זהב (בנות עד 44 ק"ג) ומדליית ארד (בנים עד 55 ק"ג). הישגים נאים נרשמו גם בענף ההיאבקות, בה היא זכתה בשתי מדליות כסף ומדליית ארד, ובענף הטאקוונדו, בה היא זכתה במדליית כסף ומדליית ארד. בענף האיגרוף זכתה המשלחת בשתי מדליות ארד. לעומת האולימפיאדה הקודמת המשלחת זכתה בענף החתירה במדליית ארד בשיט זוגות. הישג נאה נרשם גם בענף הקשתות, בה הגיע הנציג למקום הרביעי בתחרות הבנים (יחידים).

משחקי החורף

טורקיה השתתפה לראשונה במשחקי החורף האולימפיים לנוער באולימפיאדת הנוער אינסברוק ושלחה משלחת המונה ארבעה ספורטאים שהשתתפו בשלושה ענפי ספורט: סקי אלפיני, סקי למרחקים וקפיצות סקי. בהם לא הגיעה להישגים משמעותיים. המשלחת לאולימפיאדת הנוער לילהאמר הייתה גדולה יותר ומנתה 13 ספורטאים שהתחרו בשישה ענפי ספורט. ההישג של המשלחת היה העפלת נבחרת הקרלינג לרבע הגמר. בנוסף לענפים בהם התחרתה טורקיה באולימפיאדה הקודמת, המשלחת השתתפה לראשונה גם בענפי הגלישת שלג והלוז'.
אשליה שמיעתית

אשליה שמיעתית היא אשליה שמטעה את חוש השמיעה. בדומה לאשליה אופטית המאזין שומע צליל שאינו נובע מגירוי, כלומר שאינו קיים. 
האשליה נובעת מכך שאוזן האדם והמוח מפרשים יחד את הצליל באופן שונה מהמקור.
באשליות שמעיתיות נעשה שימוש גם בידי יוצרים מוכרים כגון בטהובן, ברג, ארנסט קרנק, ליגאטי והונגר.
אוא"ז

אוּא"ז (רוסית ОАО «Ульяновский автомобильный завод», УАЗ) הוא מפעל רכבים באוליאנובסק ברוסיה המייצר בעיקר רכבי שטח ומיניבוסים. המפעל הוקם לאחר שהממשל הסובייטי החליט על העברת מפעל זיל ממוסקבה. מומחים ממוסקבה הגיעו לאוליאנובסק ב-30 באוקטובר 1941 והחלו בהתארגנות להקמת המפעל. המפעל שייך היום (2010) לחברת "סולרס" ו"סברסטאל-אוטו" (ОАО «Соллерс», ОАО Северсталь-авто).
בתקופת מלחמת העולם השנייה המפעל היה שלוחה של זיל. מ-1942 המפעל החל לייצר מכוניות באופן סדיר. בשנות ה-60 של המאה ה-20 המפעל החל בייצור מודלים מתכנון עצמי. ב-1974 המפעל ייצר את הרכב המיליון שלו.
מאז התפרקות ברית המועצות החברה שוקדת על ייצור רכבי שטח ובאוגוסט 2008 יצא מהמפעל הג'יפ החדיש ביותר של החברה, רכב השטח אוא"ז פיק-אפ.
מזכיר חיל האוויר של ארצות הברית

אחריות

המזכיר הוא ראש מחלקת חיל האוויר, תפקיד המקביל למנהל כללי של תאגיד. מחלקת חיל האוויר מוגדרת כמחלקה צבאית. היא לא חולשת רק על צוות העובדים הנמצאים בוושינגטון, אלא על כל מרכיבי חיל האוויר של ארצות הברית וחיל האוויר של המשמר הלאומי.
ג'רי רובין

חייו

ג'רי רובין היה בין השבעה שפוצצו את הוועידה הדמוקרטית הלאומית (1968) ונחשב לאחד ממנהיגי ההיפים ביחד עם האקטיביסט אבי הופמן ואחרים. בשנות השמונים הוא הפך לאיש עסקים, היה לראשונים להשקיע בחברת "אפל". הוא הקים חברות שיווק, עבד כיועץ בשוק ההון והגדיר מחדש את אוכלוסיית היאפים בניו יורק. הוא ביקש לטענתו שלא להישאר מחוץ למבנה הכוח ולרקוד, אלא לשנות מבפנים את מבנה הכוח. השינוי שחל בדמותו הוא גם שינוי מחשבתי שהתחולל בארצות הברית במחנה של השמאל הרדיקלי. 
ג'רי רובין החל בצעדי המחאה שלו אחרי שעזב את הלימודים באוניברסיטת ברקלי. המחאה הראשונה בברקלי התרחשה בעקבות סירוב של מוכר מכולת מקומי להעסיק אפריקאי-אמריקאי. לאחר מכן רובין הוביל ויזם מאבקים משלו. רובין אירגן את וי"ו - ועדת יום וייטנאם (VDC - Vietnam Day Committee ) והיה אחד המייסדים של תנועת הייפיס – התנועה הבינלאומית של הנוער (Yippies – Youth International Party). מייסדים אחרים בתנועה היו אבי הופמן (Abbie Hoffman) ופיגסוס (Pigasus) – חזיר שהפך לנשיא. הוא שיחק תפקיד מרכזי בשיבוש ההתכנסות הלאומית של המפלגה הדמוקרטית בשיקגו בשנת 1968. ביחד עם שבעה חברים אחרים (אבי הופמן, רני דייוויס, ג'ון פרוינאס, דייוויד דילינג'ר, לי ווינר, טום היידן ובובי סיל – מנהיג הפנתרים השחורים שגרם לעוצמות גדולות של איום נפרד לממסד). רובין הועמד למשפט ביחד עם השבעה בהאשמה של יצירת קונספירציה מעבר על חוקי המדינה, ניסיון הסתה ויצירת מהומות. 
השופט היה ג'וליוס הופמן. הנאשמים כונו "השבעה משיקגו" (Chicago Seven) וזאת לאחר שבובי סיל הופרד מהם. הנאשמים הפכו את אולם בית המשפט לקרקס ולמרות שחמישה מתוך השבעה נמצאו אשמים ביצירת מהומות, הם זוכו לאחר מכן בבית המשפט הגבוה.

ספריו

האמונות האנטי ממסדיות של ג'רי רובין כונסו בתוך ספרו "עשה זאת!: סצינות של המהפכה" (Do It!: Scenarios of the Revolution) בהוצאת סימון ושוסטר, 1970 ([1]). את ההקדמה לספר כתב אלדריג' קליבר (Eldridge Cleaver) מנהיג הפנתרים השחורים. וקוונטין פיורי (Quentin Fiore) שאחראי לעיצוב הלא קונבנציונלי של העטיפה. הספר מכיל את המבט הפנימי של רובין על המשפט של השבעה בשיקגו ובו בזמן גם מביט בתנועת "מחתרת החזאים" (Weatherman Underground) שביקשה למוטט את המשטר בארצות הברית באמצעות פגיעה ישירה במוסדותיו, בפנתרים השחורים, ל.ס.ד, תנועת שחרור הנשים וכן במהפכה שלא התרחשה. 
בשנת 1976 רובין כתב את הספר "להתבגר (מחדש) בגיל 37" (Growing (Up) at Thirty-Seven) שכלל פרק אשר תיאר את הניסיון שלו תחת הדרכת הסמינרים של ארהרד (Erhard Seminar Training) כחלק מספריטואליזם אמריקאי. הספר מתאר את ההתחקות של רובין אחרי האודיסיאה הפרטית שהוא עבר מאקטיביסט רדיקלי בשנות השישים לפרקטיקות שבהם התעצב המאבק בשנות השבעים.

שינוי דעותיו הפוליטיות

לאחר סיום מלחמת וייטנאם, רובין שינה את הדעות הפוליטיות שלו והפך יזם ואיש עסקים. הוא היה אחד המשקיעים הראשונים של חברת המחשבים "אפל". בשנות השמונים השתתף במסע דיונים, ביחד עם אבי הופמן שכונה "היפי נגד יאפי" (Yippie Versus Yuppie). טענתו המרכזית של רובין שאקטיביזם כלל עבודה קשה ושימוש בסמים, סקס ויציאה נגד קניין פרטי הפך את תנועת ההתנגדות ל"תנועה מפחידה משל עצמה" ו"יצירת עושר ורווחה היא המהפכה האמריקאית האמיתית – ומה שצריך הוא הזרקת מימון לתוך האזורים המדוכאים של המדינה". מה שהפריד בין הופמן לבין רובין היו דעות פוליטיות שונות ולא אישיות. כשהופמן התאבד בהפתעה בשנת 1989, רובין היה בין שני חברי "השבעה משיקגו" שביקרו בהלוויתו שכללו גם את הסנטור מטעם מדינת קליפורניה טום היידן).
יחסי בחריין–קטר

סכסוכים טריטוריאליים (1867–2001)

החל משנת 1936, קטר ובחריין היו מעורבות בסכסוכים טריטוריאליים על מגוון שטחים כדוגמת איי חוואר, פאשת אל-עזאם, פאשת דיבאל, אל-ג'ארדה וא-זובארה. בשנת 1996, בחריין החרימה את פסגת מועצת שיתוף הפעולה של מדינות המפרץ שקטר אירחה, בטענה כי הפסגה האחרונה שהתקיימה בקטר בשנת 1990 שמשה כפלטפורמה לשוב ולהזכיר תביעותיה הטריטוריאליות של קטר למדינות מועצת שיתוף הפעולה האחרות. עוד תירוץ לאי ההשתתפות הייתה הפלישה הקטרית לפאשת דיבאל בשנת 1986.
בחודש דצמבר 1996, שני האזרחים הקטרים, סלווה פח'רי ופהאד אאל בייקר, נעצרו באשמת ריגול לטובת בחריין. במהלך המשפט בחריין הטיחה האשמות בשניים כי הם "ריגלו עבור קטר לפני שריגלו עבורנו" ו"יש להעניש את הקטרים בחומרה". בחריין טענה כי הם הבינו שהשניים מרגלים לטובת קטר בשנת 1987.
בשנת 1997 חבר בית ח'ליפה ערק לקטר במטוס פרטי שנחת בנמל התעופה אל-ח'ור.
הסכסוכים הטריטוריאליים כולם נפתרו בשנת 2001 בהתערבותו של בית הדין הבינלאומי לצדק, כאשר הפשרה הייתה הענקת שטח שווה לשני הצדדים, אף על פי שלפני הכיבושים של שתי המדינות, קטר שלטה ביותר שטח. בחריין קיבלה את איי חוואר, אל-ג'ארדה ופאשת אל-עזאם, וקטר קיבלה את א-זובארה, פאשת דיבאל והאי ג'נאן.

א-זובארה

החל מן המאה ה-19 ואילך, שתי המדינות טענו מעת לעת בעלות על א-זובארה, עיירה נטושה על החוף הצפון מערבי של קטר. הייתה כוננות מוגברת למלחמה, כאשר קטר בנתה מבצר באופן מחשיד, מעשה שנחשב בלתי חוקי בבחריין.
בשנת 1944 הושג הסדר במהלך פגישה בתיווך של הסעודים, שבו הוסכם כי קטר היא הבעלים הריבוניים והחוקיים של האזור.

המשבר הדיפלומטי הקטרי (2017–הווה)

ביוני 2017 הודיעה בחריין על ניתוק היחסים עם קטר בעקבות ניתוק היחסים בין קטר לערב הסעודית. העילה הרשמית לניתוק היחסים הייתה טענה לתמיכה של קטר בטרור איסלאמיסטי קיצוני.

שגרירויות

לקטר יש שגרירות בבחריין, הממוקמת במנאמה, ואילו לבחריין יש שגרירות בקטר, הממוקמת בדוחה. השגרירויות אינן פעילות עקב המשבר הדיפלומטי של קטר.
רגינה דניאלס

חינוך

דניאלס למדה בבית הספר התיכון "הוליווד אינטרנשיונל", ובשנת 2018 דווח שהיא סטודנטית באוניברסיטת איגביניון .

קריירה

דניאלס התחילה לשחק בגיל 7 בהשפעת אמה השחקנית, ריטה דניאלס. היא קיבלה תמיכה מאמה ומאחיה. בסרטה הראשון, "Marriage of Sorrow" (בתרגום חופשי לעברית: נישואי צער), היא הרוויחה מעל עשרת אלפים נאירה. היא נכנסה לאור הזרקורים בסרט של נוליווד שכותרתו "Miracle Child" (בתרגום חופשי לעברית: ילד פלא) בשנת 2010, שם היא פעלה לצד שחקנים פופולריים, ביניהם צ'יקה איקה ומרסי ג'ונסון.
ב-20 בינואר 2019 היא מונתה לרכזת קמפיין הנוער של אטיקו אבובכר.

חיים אישיים

רגינה דניאלס היא ביתה של השחקנית ריטה דניאלס. יש לה חמישה אחים (שלושה אחים ושתי אחיות).
עברי (רקטה)

פיתוח

בעקבות לקחי מלחמת ששת הימים ותפיסת שלל של נשק רקטי שהיה בשימוש בצבאות סוריה ומצרים, הוחלט בצה"ל לפתח משגר רקטי שיתן מענה לצורכי שדה הקרב החדש. התעשייה הצבאית למדה את כל הנדרש ופיתחה את המשגר על תובת טנק שרמן שהוסבה במיוחד למשימה זאת. הכלי פותח כנשק רקטי לטווחים שמעל לטווח הארטילריה הקנית. 
בשנת 1973 הסתיים הפיתוח של הרקטה, שהייתה הרקטה הארטילרית הראשונה והיחידה עד אז, במערב. בעקבות אותו פיתוח ואותו ידע החלה תעש לפתח ולייצר עבור חיל התותחנים את הרקטה ארטילרית "עברי-1", רקטה חד שלבית המונעת בדלק מוצק. הרקטה כללה ראש נפיץ רסו"מ (ריסוס מבוקר), ייצוב בעזרת כנפים וייצוב בסחרור בתוך המשגר. ראש הרקטה כלל מרעום הקשה (31-DM), וכן, מסיבי זכוכית המכיל 38 ק"ג של חנ"מ ובהיקפו 42,000 כדוריות בקוטר ¼ אינץ' יצוקות בתוך אפוקסי. משקלו הכללי של הראש היה 113 ק"ג, וטווח הריסוס האפקטיבי של הראש הוא 80 מטר. הטווח המרבי של הרקטה היה 42 ק"מ. הרקטה נישאה על גבי משגר מתנייע "אפיסקופי" 4 קני, תוצרת ישראל, המבוסס על תובת שרמן. הרקטה שימשה כחלק מסוללה בת 4 עד 6 משגרים, ומשגר הופעל על ידי צוות בן 5 לוחמים.

העברי במלחמת יום כיפור

בדיון ב-3 באוקטובר אצל ראש הממשלה אמר שר הביטחון, משה דיין כי במקרה והסורים יירו רקטות פרוג או יפגעו קשות ביישובים בצפון הרי שבידי ישראל טיל בשם עברי המסוגל להגיע למבואות דמשק. הרמטכ"ל אמר כי מדובר ביכולת תגמול מיידית:
..אני סבור שכמות טנקים וכמה סוללות ארטילריה וכוננות חיל האוויר כפי שהיא אצלנו וכן - יש לנו טיל חדש "עברי", שאפשר להגיע אתו למבואות דמשק, במקרה ויפעילו את ה"פרוג", או לפגוע באופן חמור ביישובים, יש לנו תגמול מיידי, ואני חושב שאלה אמצעים סבירים.
ב-6 באוקטובר בדיון שנערך בלשכת שר הביטחון שאל שר הביטחון, משה דיין, האם העברי מוכן לירי. וזאת במטרה להרתיע את הסורים מלירות רקטות פרוג לעבר צפונה של ישראל. העברי אשר היה אמור להיות מוצב במוצב החרמון יכול היה להגיע משם מבואות דמשק, נפרס בתחילת המלחמה. אולם לפני כיבוש החרמון על ידי הסורים ירדה הסוללה ולא נעשה בה שימוש במלחמה.
רונן ברגמן פרסם כי על-פי התקשורת הזרה עברי הוא שם אחר לטיל הקרקע-קרקע "יריחו" המסוגל לשאת גם חימוש גרעיני, אולם לתאוריה הזו אין שום ביסוס.

העברי לאחר מלחמת יום כיפור

לאחר מלחמת יום הכיפורים, החלה האספקה השוטפת לחיל התותחנים. ה"עברי" השתתף בצורה פעילה ויעילה במלחמת שלום הגליל. כלי זה ולקחים מהפעלתו במלחמה היווה בסיס לפיתוח נשק רקטי בעולם המערבי שעד אז לא הפעיל נשק רקטי בתצורת קליבר-גדול על משגר רב-קני במערך הארטילריה.
לשכת מפקד האוכלוסין של ארצות הברית

לשכת מפקד האוכלוסין של ארצות הברית (באנגלית: United States Census Bureau) היא סוכנות של ממשלת ארצות הברית, האחראית על עריכת מפקדי האוכלוסין. הלשכה לסטטיסטיקה מהווה חלק גם ממחלקת המסחר של ארצות הברית.

מנדט משפטי

חוקת ארצות הברית קובעת שאוכלוסיית המדינה צריכה להיספר לפחות פעם אחת בכל עשר שנים (באמצעות מפקד האוכלוסין של ארצות הברית). הדבר נדרש על מנת לחשב לכמה נציגים פדרלים בקונגרס זכאית כל מדינה. הלשכה אחראית על עריכת מפקד האוכלוסין. היא אוספת נתונים על המדינה, על האוכלוסייה והכלכלה. 
הסמכות הרשמית של הלשכה לסטטיסטיקה נקבעה בחלק ה-13 של קודקס החקיקה הפדרלי של ארצות הברית.

מבנה הארגון

לשכת מפקד האוכלוסין פעלה לראשונה בשנת 1790. משנת 1903 היא הארגון הממונה על כל הסטטיסטיקות של ארצות הברית. בראש הלשכה עומד המנהל, אשר לצידו נמצאים עוזרים ויועצים.
מטה הלשכה נמצא בסוויטלנד, מרילנד. ישנם גם משרדים מקומיים ב-12 הערים הבאות: בוסטון, ניו יורק, פילדלפיה, דטרויט, שיקגו, קנזס סיטי, סיאטל, שארלוט, אטלנטה, דאלאס, דנבר ולוס אנג'לס. משרדים נוספים נפתחים מדי 10 שנים לצורך עריכת מפקדי האוכלוסין.

הערכות אוכלוסין

הלשכה לסטטיסטיקה משתמשת גם באקסטרפולציה עדכנית על נתוני האוכלוסייה, הלידה והתמותה, כדי לספק הערכה על מספר האנשים בארצות הברית ובעולם כולו בשנים שבין המפקדים.
מסכת ערכין

מסכת ערכין היא המסכת החמישית בסדר קדשים שבמשנה. המסכת עוסקת בדיני נדרים והקדשות לבדק הבית. דיני נדרים נדונים גם במסכתות נוספות בסדר קדשים, אלא שמסכת ערכין מתמקדת בשני סוגים מיוחדים של נדרי הקדש - נדר לתרום להקדש ממון בשווי ערכו של אדם, והקדש "שדה אחוזה" (קרקע בארץ ישראל שהגיעה לאדם בירושה מהחלוקה המקורית של הארץ בימי יהושע בן נון). בנוסף, עוסקת המסכת ב"נדרי חרמין", ובנדרים נוספים.
בתלמוד בבלי יש למסכת זו 33 דפים. תחילת המסכת עוסקת בגדרים שונים בהלכה של "כללים" דהיינו מקומות במשניות וברייתות בהם מוזכרת המילה הכול (הכל חייבין בסוכה, הכול שוחטין וכו'). לאחר מכן עוברת המסכת לעסוק בפרטי הדינים השונים של ערכין בפרק שני נידון בדרך אגב עבודת הלויים ובפרק שלישי קיימים בירורים שונים בהלכות לשון הרע.

רקע

השם "ערכין" ניתן למסכת על-שם הנדר שבו אדם מעוניין להקדיש לבית המקדש סכום בשווי "ערך" אדם:
וַיְדַבֵּר ה' אֶל מֹשֶׁה לֵּאמֹר. דַּבֵּר אֶל בְּנֵי יִשְׂרָאֵל וְאָמַרְתָּ אֲלֵהֶם אִישׁ כִּי יַפְלִא נֶדֶר בְּעֶרְכְּךָ נְפָשֹׁת לַה'. וְהָיָה עֶרְכְּךָ הַזָּכָר מִבֶּן עֶשְׂרִים שָׁנָה וְעַד בֶּן שִׁשִּׁים שָׁנָה וְהָיָה עֶרְכְּךָ חֲמִשִּׁים שֶׁקֶל כֶּסֶף בְּשֶׁקֶל הַקֹּדֶשׁ. וְאִם נְקֵבָה הִוא וְהָיָה עֶרְכְּךָ שְׁלֹשִׁים שָׁקֶל. וְאִם מִבֶּן חָמֵשׁ שָׁנִים וְעַד בֶּן עֶשְׂרִים שָׁנָה וְהָיָה עֶרְכְּךָ הַזָּכָר עֶשְׂרִים שְׁקָלִים וְלַנְּקֵבָה עֲשֶׂרֶת שְׁקָלִים. וְאִם מִבֶּן חֹדֶשׁ וְעַד בֶּן חָמֵשׁ שָׁנִים וְהָיָה עֶרְכְּךָ הַזָּכָר חֲמִשָּׁה שְׁקָלִים כָּסֶף וְלַנְּקֵבָה עֶרְכְּךָ שְׁלֹשֶׁת שְׁקָלִים כָּסֶף. וְאִם מִבֶּן שִׁשִּׁים שָׁנָה וָמַעְלָה אִם זָכָר וְהָיָה עֶרְכְּךָ חֲמִשָּׁה עָשָׂר שָׁקֶל וְלַנְּקֵבָה עֲשָׂרָה שְׁקָלִים. וְאִם מָךְ הוּא מֵעֶרְכֶּךָ וְהֶעֱמִידוֹ לִפְנֵי הַכֹּהֵן וְהֶעֱרִיךְ אֹתוֹ הַכֹּהֵן עַל פִּי אֲשֶׁר תַּשִּׂיג יַד הַנֹּדֵר יַעֲרִיכֶנּוּ הַכֹּהֵן.
— ספר ויקרא, פרק כ"ז
תעריפים לערך האדם נקבעו בתורה, לתינוק זכר עד חמש שנים סך חמישה שקלים ולנקבה בגיל זה סך שלושה שקלים, מגיל חמש עד שנת העשרים, ערך הזכר עשרים שקלים והנקבה עשרה שקלים, משנת עשרים עד שנת שישים ערך הזכר חמישים שקלים והנקבה שלושים שקלים, ומשנת שישים עד יום המות ערך הזכר חמישה עשר שקלים והנקבה עשרה שקלים.

מיקומה של המסכת בסדר קדשים

לפי הקדמתו של הרמב"ם למשנה, לאחר שהסתיים הדיון בקדושות (קרבנות ובכורות), הגיע עת לדבר על ענייני הערכים שהם כמו קודש. דבר זה אף תואם את המובא בכתוב שכן פרשת הערכין מובאת בסופו של ספר ויקרא, לאחר שנשנו כבר ענייני הקודשים השונים.
עיתוק רכבות

עיתוק רכבות הוא הפעולה של העברת ציוד נייד ממסילה אחת לאחרת לצרכים תפעוליים (כלומר שלא כחלק מנסיעת הרכבת אל יעדה). ניתן להעתיק רכבת שלמה, למשל על מנת לדיירה על עקלתון או במוסך, להעתיק חלק מרכבת, למשל על מנת לפצל רכבת, שלה יעדים שונים או לאחד שתי רכבות בעלות יעד משותף, או להעתיק קרונות בין המסילות על מנת לערוך מהם רכבת חדשה או על מנת לפרק רכבת קיימת לקרונותיה השונים. כמו כן מעתיקים קרונות משא על מנת להעמיס אותם ולפרוק מהם את המטען.
העיתוק מתבצע באמצעות קטרי עיתוק, שיכולים להיות חלשים ואיטיים ביחס לקטרים הגוררים רכבות שלמות, שכן פעולת העיתוק מתבצעת במהירות נמוכה, למרחקים קצרים ובדרך כלל בתנאי שטח נוחים. עם זאת, קטרי העיתוק הם בעלי מומנט גבוה המושג באמצעות תמסורת מתאימה על מנת להגיע למהירות הגרירה של הציוד, האיטית יחסית, כמה שיותר מהר. תכונה זו נדרשת על מנת לסייע בזירוז העיתוק, כיוון שעיתוק עשוי לכלול גרירות קצרות רבות, ולכן קטרים המשמשים כקטרי עיתוק נבנים בדרך כלל במיוחד למטרה זו.
עיתוק מתבצע בתחנת רכבת תפעולית ובפרט בתחנות עריכה ומיון, שבהן יש עקלתונים רבים לדיור הקרונות השונים ולביצוע עבודת העריכה.
אוליבריוס

אניקיוס אוליבריוס (anicius olybrius) היה קיסר רומי בין ה-11 ביולי 472 וה-23 באוקטובר 472. 
אוליבריוס היה ככל הנראה מצאצאי אניקיוס הרמוגניאנוס אוליבריוס, שהחזיק במשרת הקונסול בשנת 395 ואשתו נקראה אניקיה יוליאנה. מכאן ניתן להקיש ששניהם היו מחברי משפחת אניקיוס החזקה באיטליה. בערך בשנת 454 נישא לפלקידיה, בתם הצעירה של הקיסר ולנטינינוס השלישי וליקיניה אאודוקסיה. ייתכן והמניע לנישואים היה רצונו של ולנטיניוס לחזק את קשריו עם האצולה האיטלקית, במיוחד בעימותו מול גנרלים רבי עוצמה כמו פלביוס אאטיוס (aëtius). 
ולנטיניוס הורה על רציחתו של פלאביוס אאטיוס וזמן קצר אחרי כן, במרץ 455, נרצח ולנטיניוס אף הוא ואת הכתר תפש פטרוניוס מקסימוס. חודשיים אחרי כן, ככל הנראה כאשר אוליבריוס היה בקונסטנטינופול בזזו הונדלים את רומא ושבו את הקיסרית אאודוקסיה ואת רעייתו של אוליבריוס, פלקידיה. עם שובם, כנראה בעקבות הסכם, ניתנה אחותה הצעירה של פלקידיה, אאודוקיה, כרעיה להונריק, בנו של מנהיג הונדלים גאיזריק.
אחרי מותו של הקיסר מיוריאנוס בשנת 461 הפעיל גאיזריק לחץ למינוי אוליבריוס, עמו היה קשור עתה בקשרי נישואין, למשרת הקיסר. סיבה נוספת הייתה יכולה להיות נוכחותו של גאוּדנטיוס, בנו של פלאביוס אאטיוס, בחצרו. לחציו לא הועילו ולתפקיד מונה ליביוס סוורוס, בן חסותו של הגנרל הברברי ריקימר. גאיזריק הפעיל לחצים למנותו שוב בשנת 465, אך גם כאן נכזבו תקוותיו ולתפקיד מונה אנתמיוס. 
בשנת 472 נשלח אוליבריוס לאיטליה על–ידי לאו הראשון, לכאורה כדי לסייע לקיסר אנתמיוס במאבקו בריקימר, חותנו ובהמשך, לנסות לכרות ברית בין ביזנטיון לבין הונדלים, שעם מלכם היה אוליבריוס קשור בקשרי נישואין. ככל הנראה, שיחק כאן ליאו משחק כפול. הוא חשש מכך שאוליבריוס ישנה את טעמו כאשר יגיע לרומא וישלב כוחות עם גאיזריק כדי להשתלט על רומא. הכרוניקאי הביזנטיני מאלאלאס מספר כי ליאו שלח במקביל שליחים לאנתמיוס ובידם הוראה כפולה: הרוג את ריקימר ואחר כך הרוג את אוליבריוס עצמו. ככל הנראה, תפש ריקימר את השליחים והציג את מכתבי ההוראה לאוליבריוס. 
ככל הנראה במהלך חודש אפריל 472 מונה אוליבריוס לתפקיד הקיסר. מאחר שאנתמיוס נרצח בהוראת ריקימר רק ביולי, הוא שלט ככל הנראה כקיסר משך חודשיים בעוד קודמו בחיים. אחרי מותו של ריקימר זמן קצר אחרי כן, הגיע בן אחותו גונדובאד, למלא את מקומו. זמן לא רב אחרי כן, במהלך החודש השישי או השביעי לכהונתו, נפטר אוליבריוס בנסיבות טבעיות. הוא נחשב לנצר האחרון לשושלת תאודוסיוס. אשתו ובנותיו, שנותרו כל העת בקונסטנטינופול, האריכו ימים שנים רבות אחריו.